Ingeborg Heldal

Ingeborg Heldal (født 1973) er en norsk journalist og redaktør. Hun har siden 2017 vært redaktør for kvinnemagasinet KK. Hun ble norgeskjent i forbindelse med en episode knyttet til president Bill Clintons norgesbesøk i 1999. 

 Karriere 
I 1992 flyttet Heldal til Trondheim for å studere tysk og historie. Etter det flyttet hun til Oslo for å ta sosialpedagogikk, og fikk i 1997 jobb som klasseforstander ved Uranienborg skole i Oslo, en stilling hun hadde til 2000.

Høsten 1999 ble Heldal rikskjendis da USAs president Bill Clinton tilfeldigvis stoppet opp og pratet med henne foran Slottet i Oslo. Clinton var på norgesbesøk da den aktuelle episoden inntraff. Pressen trakk øyeblikkelig parallellen til Monica Lewinsky, og dermed gikk bildene av henne og president Clinton verden over. Aviser og TV-stasjoner kontaktet henne og 19. november deltok hun på Fredrik Skavlans talkshow Først & sist. Hun var også gjest på nederlandsk TV. Året etter fikk hun en programlederjobb i NRK der hun ledet familieprogrammet Ryk eller reis. Høsten 2000 jobbet hun som utegående reporter i Du skal danse mye, og arbeidet samme høst med research og sketsjer til barneserien Hjemmefronten på NRK2. Våren 2001 var hun programleder for Melodi Grand Prix 2001 fra Tromsø. I 2001, 2002 og 2003 var hun programleder for det påskesendte barneprogrammet Påskemorgen. I 2008 var hun jurymedlem i det TV3-sendte programmet Top Model Norge.

I perioden 2002 til 2004 studerte hun journalistikk på Norsk journalisthøgskole i Oslo. Etter et kort oppholdt i Se og Hør i 2003, arbeidet hun i perioden 2004–2007 som skribent for kvinnemagasinet KK. Fra 2007 til 2012 var hun sjefredaktør i Cosmopolitan.Heldal slutter i Cosmopolitan. seher.no (21. juni 2012) Fra 2008 til 2010 var hun også en av programlederne for Studio 5. Fra 2012 til 2013 var hun journalist, filmanmelder og programleder i Viasat Film. I 2013 ble hun ansatt som redaktør i Side2, Nettavisens livsstilsmagasin for kvinner.Ingeborg Heldal (40). journalisten.no (7. november 2013) I 2017 ble hun ansatt som redaktør for kvinnebladet KK, hvor hun tidligere hadde jobbet som journalist.«Ingeborg Heldal forblir redaktør for KK. Går fra konstituert til fast rolle», Journalisten 30. oktober 2017

 Familie 
Hun ble i 2008 gift med journalist Halvor Haugen (født 1981).

 Referanser 

 Eksterne lenker 

  Tett på nett: Ingeborg Heldal (VG, 2000)

Kategori:Norske redaktører
Kategori:Norske journalister
Kategori:Norske pedagoger
Kategori:Norske TV-programledere
Kategori:Programledere for NRK TV
Kategori:Personer fra Ringsaker kommune